stanford-oval/wikipedia huggingface dataset:
גמר ליגת האלופות 2006
הגמר > מהלך המשחק > מחצית שנייה

עם פתיחת המחצית השנייה נכנס אנדרס אינייסטה במקום אדמילסון הפצוע, אך למרות החילוף ההתקפי לא הצליחה ברצלונה לכבוש שער משווה. בדקה ה-60 יצא מארק ואן בומל ובמקומו נכנס הנריק לארסון החלוץ כדי להוסיף כוח להתקפת ברצלונה. חרף כל זאת, דווקא ארסנל הייתה קרובה לכיבוש השער השני במשחק כאשר הן הנרי והן ליונברג החמיצו מצבים קורצים מול השער. הנרי אף החמיץ הזדמנות במצב של אחד על אחד מול ואלדס. בדקה ה-70 החליט רייקארד להוציא את אולגר המגן ובמקומו הכניס את ז'וליאנו בלטי, דבר שגרם לארסנל לערוך חילוף הגנתי (פלמיני במקום פברגאס) כדי לנסות ולשמור על התוצאה. דקות ספורות לאחר החילוף בארסנל הכניס אינייסטה כדור לרחבה, ולארסון יישר לאטו שמשמונה מטרים לא החמיץ והשווה את התוצאה עבור ברצלונה. ארבע דקות לאחר שער השוויון, הנריק לארסון הכניס כדור אלכסוני לבלטי שבעט בין רגליו של השוער את שער הניצחון. בעקבות השער נשלח שחקן ארסנל חוסה אנטוניו רייס אל המגרש במקומו של חלב במטרה להשוות, אך דווקא ברצלונה הייתה זו שהגיעה לעוד מספר הזדמנויות.
המשחק הסתיים בתום 90 דקות בתוצאה 2:1 לברצלונה והקפטן קרלס פויול זכה להניף את הגביע יחד עם חבריו לקבוצה.
הערות שוליים

1 2 3  UEFA, סטטיסטיקות של משחק הגמר
↑  אתר UEFA, היסטורית ההישגים של ברצלונה בליגת האלופות.
↑  אתר UEFA, היסטוריית המשחקים של מילאן בליגת האלופות בעונת 2004 .
1 2 3  אתר UEFA, סטטיסטיקות המשחקים של ארסנל
1 2  אתר UEFA, סטטיסטיקות המשחקים של ברצלונה
| משחקי גמר גביע אירופה וליגת האלופות |
| --- | --- | --- |
| גביע אירופה לאלופות | 1956 • 1957 • 1958 • 1959 • 1960 • 1961 • 1962 • 1963 • 1964 • 1965 • 1966 • 1967 • 1968 • 1969 • 1970 • 1971 • 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 |  |
| ליגת האלופות | 1993 • 1994 • 1995 • 1996 • 1997 • 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 • 2024 |  |
דארקנס

ערך זה עוסק בדמות קומיקס. אם התכוונתם למשמעות אחרת, ראו .
| --- | --- |

דארקנס, כפי שהופיע על עטיפת החוברת The Darkness #1 מדצמבר 1996, אמנות מאת מארק סילבסטרי.
 סוג:  אנטי-גיבור
 הוצאה לאור:  אימג' קומיקס
 הופעה ראשונה:  Witchblade #10 (נובמבר 1996)
 יוצרים:  מארק סילבסטרי, דייוויד ווהל, גארת' אניס
 מידע
 שם אמיתי:  ג'קי אסטקדו
 סטטוס:  פעיל
 כוחות:  כוח הדארקנס העתיק והאפל, שמסוגל ליצור כל דבר, כולל ישויות זדוניות מתוך האופל. חסינות, כוח על, סיבולת גבוהה, יכולת תעופה, רוצח שכיר וצלף מיומן.
 חברוּּת לשעבר בקבוצה:  משפחת המאפיה פרנצ'טי
 דמויות קשורות
 משפחה:  מיגל אסטקדו (אב קדמון) דני אסטקדו (אבא, מת) דון פרנק פרנצ'טי (אבא מאמץ, מת) קפריס קסטיליונה (אחות תאומה) הופ פזיני (בת)
דארקנס (באנגלית: The Darkness) היא סדרת חוברות קומיקס אמריקנית בדיונית שנוצרה בשנת 1996 בידי מארק סילבסטרי, דייוויד ווהל וגארת' אניס ויוצאת לאור בהוצאת Top Cow Productions, חותם מבית אימג' קומיקס.
סדרת דארקנס הכילה קרוסאוברים עם דמויות אחרות כלארה קרופט, ויצ'בלייד, באטמן, סופרמן, הענק הירוק, גוסט ריידר, דוקטור סטריינג', וולברין, הנוסע השמיני והטורף.
הדארקנס

הקומיקס מתאר את הדארקנס ("כוח האופל") כאלמנטל עתיק יומין שמקורו עוד מלפני שחר האנושות, שמאפשר לאלו המשתמשים בו להשיג גישה למימד על-טבעי ולשלוט ביצורי האופל השורצים בו. כאשר מארחו של הדארקנס גורם להתעברותו של צאצא, כוח האופל מתאחד עם המארח החדש שרק נוצר, עוזב את הכלי ששימש אותו עד כה ומותיר אותו למות. או אז, הכלי החי של הדארקנס מקבל על עצמו את זכותו האלמותית מלידה בערב יום הולדתו ה-21. באותו רגע, הוא גם מבורך וגם מקולל בכוחו של הדארקנס.
בשלב מסוים, כוחות האופל נשאבו מידי ג'קי אסטקדו אל איאן נוטינגהאם.
הדארקנס > ג'קי אסטקדו > כרך ראשון

ג'קי אסטקדו הוא נכון להיום המשתמש בכוח האופל, והוא רוצח שכיר לשעבר של משפחת המאפיה פרנצ'טי. אסטקדו חי את חייו בצידו השני של החוק ומסוגל להרוג ללא כל חרטה, למרות שיש לו קוד מוסרי נוקשה ונאמנות איתנה לכל אלה אשר הרוויחו אותה. אולם, הדבר היחיד אשר מונע ממנו להיכנע לחלוטין לרוע הוא אהבת האמת שלו, חברת ילדות בשם ג'ני, ורגש האהבה לביתו הופ ולאחרים.
אסטקדו הצטרף לשורות המאפיה לאחר שנלקח מבית היתומים סנט ג'רארד בגיל צעיר מאוד ואומץ בידי דון פרנקי פרנצ'טי. פרנצ'טי קיבל את עצתו של אדם מסתורי בשם סוֹנַטין כי נוכחותו של אסטקדו במאפיה תקנה לו כוח עצום. אסטקדו הצעיר היה עד להתנקשות מטווח אפס של "חבר משפחה" בגיל עשר, איבד את בתוליו לקצינת משטרה במהלך חקירה בגיל 14, וביצע את ההתנקשות הראשונה שלו בגיל 16. הנער הצעיר התבגר מהר מאוד, ועד מהרה נהנה מחיים רוויי אלימות ומין. מעשיו בתוך המאפיה גרמו לפרנצ'טי להפוך לדון החזק ביותר בעיר ולהגשמת נבואתו של סונטין. אולם, בהגיעו לגיל 21, הוא בורך וגם קולל בכוחו של הדארקנס, ולמד על זכותו האלמותית מלידה. כוחות אלו שירתו אותו היטב כמתנקש מטעם המאפיה, ומוות היה עבורו מחזה יומיומי. עצם העובדה שהולדת צאצאים תגרום למעשה למותו, ג'קי נמנע מלקיים יחסי מין, למורת רוחו. בתחילה, היווה כוח האופל דרך קלה לג'קי לבצע את משימתו כרוצח שכיר, אך עד מהרה רכש לעצמו אויבים רבים.
בהמשך, ג'קי נאלץ להתחמק ולהילחם בכוח האור, האנג'לוס, שרוצה להורגו, ומסונטין ואחוות האופל שלו, שרוצים ללכדו ולגנוב את כוחו. בסופו של דבר, ג'קי בחר לעזוב את המאפיה, אך גילה שהדבר יהיה מסובך משחשב. כאשר ביקש מדון פרנצ'טי את אישורו לפתוח בדף חדש (לאחר שנפגש עם באטמן בחוברת הקרוסאובר The Darkness\Batman), דון פרנצ'טי חטף את ג'ני, חברת ילדותו של ג'קי, והרג אותה. ג'קי ארגן מארב לכנופייתו של פרנצ'טי ופוצץ את המקום, כשהוא נהרג יחד איתם.
למשך הרצת הכרך הראשון של החוברות, אסטקדו כרת ברית כוחנית (ולעיתים פלרטטנית) עם שרה פזיני, המשתמשת הנוכחית של כוח הויצ'בלייד.
הדארקנס > ג'קי אסטקדו > כרך שני

לאחר יומיים שבהם חיפש אסטקדו את חברתו בגיהנום, ניתנה לו תקווה מחודשת והזדמנות לעזוב את הגיהנום. כוח האופל הרכיב מחדש את גופו. כשחזר, ג'קי גילה שבן דודו של פרנקי, פולי, השתלט על המאפיה של דון פרנצ'טי. פולי הצליח לגלות את סודו של אסטקדו וגם את אחותה האבודה של ג'ני. בהשתמשו במידע זה, פולי סוחט אותו כדי שיבצע עבורו התנקשויות. על הדרך, ג'קי לומד כיצד להרכיב אקדח מתוך כוח האופל. מאוחר יותר, ג'קי גילה את זהותו של המתנקש העוקב אחרי אחותה של ג'ני, הרג אותו, ונקט בפעולת נקמה גם בפולי. הדבר גורם לג'קי להשתלט על משפחת הפשע פרנצ'טי. מאז הפך לראש המשפחה, ג'קי מרחיב את פעולותיו ונלחם בטריאד הסיני ובמאפיה הרוסית שנמצאת באטלנטיק סיטי, ניו ג'רזי. אולם, חייו כדון של המאפיה האיטלקית בניו יורק לא נמשכו זמן רב. האנג'לוס, שעקבה אחרי ג'קי, חיפשה אחר נקמה. בעזרת כוחן המשותף של פיישנס (כוח המגדלנה) ודניאל בפטיסט (כוח הויצ'בלייד), ג'קי מצליח לרמוס אותה. אולם, מאבקם גורם לו לאבד את כל אשר יקר לו.
הדארקנס > ג'קי אסטקדו > כרך שלישי

ג'קי נמלט לסיירה מוניוז מתוך תקווה לבסס לעצמו אימפריה חדשה. הוא מקים קרטל סמים, כאשר הסמים עשויים מנוזלים שבגופו הודות למדען גאון אך מעורער בנפשו בשם פרופסור קירשנר. בעזרתו של כוח הדארקנס, ג'קי מצליח להשתלט על הרפובליקה הטרופית הקטנה, להקים מצודה בלתי חדירה וצבא משלו ולהשיג מאהבת בשם אל. הוא מגלה שהוא אביה הביולוגי של הופ פזיני, ילדתה של שרה פזיני, שהתעברה בדרכים מיסטיות. ג'קי אינו מסוגל להסביר עובדה זו, מלבד לציין שזהו רצונו של כוח הדארקנס לשנות את מאזן הכוחות. ישות הדארקנס מאששת את עובדה זו לפיישנס על ידי כך שהשתמשה בג'קי כחומר גלם כדי לישב את הסכסוך עם האנג'לוס אחת ולתמיד.
הישגיו של ג'קי ברפובליקה של סיירה מוניוז מגיעים במחיר כבד, וזאת כאשר תושבי הרפובליקה אינם רואים בעין יפה את השתלטותו. הם מבצעים שורה של פיגועים ולוחמת גרילה במאבקם לחופש. ממשלת ארצות הברית מעניקה להם חסות בכך שהיא מעוניינת ללכוד את ג'קי למטרת ניסויים וללמוד על ה"שריון" המיוחד שלו. ג'קי נלחם לבדו מול הצבא, ובעזרת כוח הדארקנס משמיד אותו כליל. כשהוא חוזר למצודתו, הוא נבגד בידי קירשנר ומאבד את כל כוחותיו. יצורי האופל שלו מפנים לו עורף ומותירים אותו למות כאשר הוא נורה בצווארו ונופל לתוך מפל מים. הוא נלכד בידי כוחות המורדים ומגיע עימם להסכם לפטור את האי מהסם אותו יצר. תוך כדי, דרכו מצטלבת עם אל, שמגלה לו כי היא בהריון עם צאצא של כוח הדארקנס.
אולם, כוח הדארקנס הורג את אל ברגע הלידה, מגיע לבגרות מלאה והורג את פרופסור קירשנר. קרב בין ג'קי לדארקנס מסתיים כאשר ג'קי מותיר את הדארקנס מחוץ לאטמוספירה העליונה בדיוק לפני עלות השחר. או אז, הדארקנס מושמד על ידי קרני הבוקר העולות. ג'קי מתרסק לתוך כדור הארץ, כשהוא חבול וחלוש. הוא נמלט מסיירה מוניוז ועושה את דרכו חזרה לארצות הברית. אולם, הדרך חזרה אינה כה פשוטה, וג'קי נתקל במטילי כישוף מקסיקנים ובגנגסטרים. הוא מגלה שהקרב בינו לבין הדארקנס השליך את נשמתו לגיהנום בשעה שגופו נותר בכדור הארץ, וזאת לאחר שערך עסקה עם שד בשם "השליט" (The Sovereign) - שד שמבטיח לאחד את גופו ואת נשמתו של ג'קי בתמורה לשורת התנקשויות עבורו.
אויבים ובני ברית > אנג'לוס

כוח האור ואיום תמידי על הדארקנס, כוח האופל. כאשר ברשותה נשמות של אלפי לוחמות, האנג'לוס מובילה מסעות צלב כנגד ג'קי, ומבקשת לפטור את העולם מכוח האופל. האנג'לוס מצאה לאחרונה גוף חדש (בדמותה של סֶלֵסְטין), כאשר האחרונה - לורן פרנצ'טי - נותרה במצב קטטוני. ידוע כי בעבר, כוחות האנג'לוס (אור) והדארקנס (חושך) נלחמו ביניהם ובשלב מסוים כרתו ביניהם ברית שיצרה את צאצאם - הויצ'בלייד. כך קורה שלעיתים שרה פזיני (משתמשת כוח הוויצ'בלייד) מוצאת עצמה באמצע ההתרחשות כאשר שניהם נלחמים זה בזה.
אויבים ובני ברית > אפולוניה פרנצ'טי

ביתם של דון פרנקי ולורן פרנצ'טי, שצפתה באביה הורג את מאהבה של אימה, ונכנסה לתרדמת עקב כך. אפולוניה עצמה נכנסת לתרדמת לאחר שהייתה אחראית לשובה של אנג'לוס וניסתה להפיל את שלטונם של משפחת פרנצ'טי. היא מתעוררת לאחר שרסיס מחנית הגורל (הנשק של מגדלנה) מפלח את צידה. נהייתה חדורת נקמה לאחר שהאנג'לוס השתלטה על רוחה של אימה ופעלה לשים קץ לסבלה של אימה. עקבותיה הנוכחיים אינם ידועים.
אויבים ובני ברית > הוויצ'בלייד

בכל דור, אישה אקראית אחת נבחרת לענוד את הוויצ'בלייד - ממצא עתיק יומין סימביוטי ומיסטי בעל כוחות חזקים לאין שיעור. המשתמשת שנבחרה בדור זה היא שרה פזיני, בלשית משטרת ניו יורק. שרה חברה לראשונה לג'קי בסיפור הקרוסאובר Family Ties ולאחר מכן כדי להילחם בנקרובי.
אויבים ובני ברית > המגדלנה

צאצאה של מרים המגדלית וישו. המגדלנה הראשונה הייתה האחות מריאלה, שנשלחה בטרם עת ללחום בג'קי. כתוצאה מגדילתה בידי פלג מעוות של הכנסייה, הייתה פנאטית שלוחת רסן שלא ידעה להבדיל בין טוב ורע. מגדלנה השנייה, פיישנס (Patience), נשלחת לתקוף את הדארקנס, וג'קי טועה לחשוב שמדובר במריאלה. לאחר שהסבירה לו את המצב, הם חוברים יחדיו להילחם באנג'לוס, אך רוחה נשלטת על ידי אנג'לוס. כאשר ג'קי מציל אותה, האנג'לוס בורחת.
אויבים ובני ברית > קפריס קסטיליונה

לג'קי אחות תאומה בשם קפריס קסטיליונה. השניים הופרדו כשהיו תינוקות. אימם הייתה מודאגת מהשפעתו של כוח הדארקנס על התינוקת, ולכן הפקידה אותה בידיו הנאמנות של האב ברנדן. הוא גידל אותה בבית יתומים כאילו הייתה ביתו. גורלה של קפריס החל להשתנות כאשר חברתה הטובה נרצחה, לאחר שהשתתפה בסרטי פורנו לא חוקיים. כשהאב ברנדן גסס, הוא גילה לה את עברה ואת דבר קיומו של אחיה התאום. קפריס פגשה באינדיאני בשם רוברט טופר-דב, אשר לימד אותה להשתמש בכוח הדארקנס המוגבל אותו ירשה מאביה.
חמש שנים לאחר מכן, קפריס אכולת השנאה ניהלה מצוד נגד אלה שהרגו את חברתה. היא התחזתה לחשפנית בשם טיפאני וחיכתה לרגע הנכון כדי להרוג אותם. רוברט טופר-דב עקב אחריה והציע להמשיך באימוניה. כשהיא פגשה באחיה לראשונה, היא גילתה לו היכן האנג'לוס מחזיקה בפרנקי, ונעלמה. כשג'קי נאלץ להילחם בכרוב, וטופר-דב לקח אותו לעולם הרוחות, קפריס שמרה עם גופותיהם החומריים ואירחה לג'ני חברה.
כוחות ויכולות

ג'קי אסטקדו משתמש בכוחו הבלתי נדלה כמעט של הדארקנס, אלמנטל הכאוס והבריאה שמאפשר לאלה המשתמשים בו להשיג גישה למימד על-טבעי ולשלוט במגוון יצורי האופל השורצים בו. כשהוא נמצא תחת כסות החשכה, ג'קי יכול להגביר את כוחו ואת הסיבולת שלו, ליצור יצורי אופל וכן לזמן זוג זרועות טופרים על מנת לשסע את יריביו ולהרים משאות כבדים.
ג'קי משתמש בכוח הדארקנס כדי ליצור לעצמו שריון גוף מיסטי. כשהוא עוטה את השריון הוא חסין בפני כדורים, טילי טנקים ומטעני חבלה. השריון מעניק לו כוחות על, סיבולת ומהירות גבוהים. ג'קי יכול גם ליצור זוג כנפיים מתוך השריון, שמעניקות לו יכולת תעופה אל מחוץ לאטמוספירת כדור הארץ.
לג'קי יכולות ריפוי מדהימים והתחדשות עצמית. הוא מסוגל להחלים כמעט מיידית מפציעות ירי (גם לראש וללב), משריפה, מעריפת ראש, ומפיצוץ חומר נפץ המחובר לגופו. כמו כן, הוא מסוגל להעביר את כוחותיו לאחרים, כמו למשל במקרה שעזר לרפא לקות שמיעה.
כוח הדארקנס מוגבל - הוא אינו פועל באור חזק, וגורם לכל מה שייצר להתפורר לאבק. לג'קי גם יכולת חיזוי מוגבלת, והוא מסוגל לנבא כיצד ומתי אדם ימות. לאחרונה, ג'קי מסוגל ליצור מתוך גופו חומרים שאינם קשורים לכוח האופל, כמו מים והסם הידוע כ"נייטפול" ("רדת הלילה"), וכן יצירת חיים בדמותה של אל, המאהבת שלו. הוא היה מסוגל ליצור דברים אלו דרך אימונים ובהדרכתו של פרופסור קירשנר. בזמן זה, ג'קי הפך לברון סמים, וכוחותיו התפתחו מיצורי אופל דמויי גובלינים לצורות עצומות ממדים ומאיימות יותר. המבוך שבו הוא חי היה אף הוא יציר הדארקנס, ומשתנה כראות עיניו. מקום זה מאפשר לג'קי לנוע במרחבי החלל והזמן ולהגיע למחוז חפצו במהירות רבה.
נוסף ליכולות הדמוניות, יכולותיו הפיזיות והמנטליות של ג'קי הן בשיא כושרן. כושר הלחימה שלו מקביל לזה של באטמן, והוא צלף מיומן באקדחי 9 מ"מ פרבלום - כולם תוצאה מאימוניו כמתנקש.
ביבליוגרפיה

כרך ראשון (1996-2001):
Coming of Age (אוסף בן 176 עמודים המלקט את חוברות מספר 1-6 ואת המבוא, 1998, ISBN 1582400326)
Ultimate Collection (אוסף בן 352 עמודים המלקט את חוברות מספר 1-6 ו-40, וכן כרך שני שכולל את חוברות 1-6, 2007, ISBN 1582407800)
Heart of Darkness (אוסף בן 144 עמודים המלקט את חוברות 7-8, 11-14, 2001, ISBN 1582402051)
Spear of Destiny (אוסף בן 106 עמודים המלקט את חוברות מספר 15-18, 2000, ISBN 1582401470)
Original Sin (אוסף בן 166 עמודים המלקט את חוברות מספר 15-25, 2005, ISBN 1582404593)
Flesh and Blood (אוסף בן 464 עמודים המלקט את חוברות מספר 26-39, אוקטובר 2005, ISBN 1582405387)
Compendium (אוסף בן 1280 עמודים המלקט את חוברות מספר 1-40, Tales of the Darkness #1-4, Darkness: Wanted Dead, דצמבר 2006, ISBN 158240643X, נובמבר 2007, ISBN 1582408017)
Origins Volume 1 (אוסף בן 176 עמודים המלקט את חוברות מספר 1/2-6, ISBN 978-1-60706-097-0)
Origins Volume 2 (אוסף בן 176 עמודים המלקט את חוברות מספר 7-10, ‏ Witchblade #18-19,‏ ISBN 978-1-60706-103-8)
כרך שני (2002-2005):
Resurrection (אוסף בן 176 עמודים המלקט את חוברת מספר 40 מכרך ראשון, וחוברות מספר 1-6 מכרך שני, 2004, ISBN 158240349X)
Demon Inside (אוסף בן 272 עמודים המלקט את חוברות מספר 7-16 ואת Darkness: Wanted Dead,‏ ינואר 2007, ISBN 1582406464)
Depths Of Hell (אוסף בן 224 עמודים המלקט את חוברות מספר 17-24, ספטמבר 2007, ISBN 1582407959)
The Darkness Vs. Eva - Daughter of Dracula (אוסף בן 104 עמודים המלקט את חוברות מספר 1-4 של The Darkness Vs. Eva, 2008, ISBN 1933305851)
Top Cow/Marvel: The Crossover Collection Vol. 1 (אוסף בן 304 עמודים המלקט את  Devil's Reign #1-8, Wolverine/ Witchblade, The Hulk/The Darkness, ISBN 978-1582405339)
DC/Top Cow Crossovers (אוסף בן 200 עמודים המלקט את The Darkness/Batman, The Darkness-Superman, JLA/Cyberforce & JLA/Witchblade, ISBN 978-1401213381)
Unholy Union (קרוסאובר של דארקנס וויצ'בלייד עם מארוול קומיקס, הכולל את הענק הירוק, גוסט ריידר, ודוקטור סטריינג') First Born Prelude
First Born (אוסף בן 160 עמודים המלקט את חוברות 0-3 של First Born, ‏ISBN 978-1582408545)
Broken Trinity (אוסף בן 208 עמודים המלקט את Broken Trinity #1-3, The Darkness one-shot, Angelus one-shot, Witchblade one-shot,ISBN 978-1607060512)
כרך שלישי (2008 ואילך):
Accursed: Volume 1 (אוסף בן 160 עמודים המלקט את חוברות מספר 1-6, ספטמבר 2008, ISBN 1582409587)
Accursed: Volume 2 (אוסף בן 140 עמודים המלקט את חוברות מספר 7-11, אוקטובר 2009, ISBN 1607060442)
Accursed: Volume 3 (אוסף בן 160 עמודים המלקט את חוברות מספר 12-15, ‏76-79 ו-Tales of The Darkness: Lodbrok's Hand one-shot, יוני 2010, ISBN 1607061007)
Accursed: Volume 4 (אוסף בן 172 עמודים המלקט את חוברות מספר 16-20, 80-84, את The Darkness: Shadows ו- Flame one-shot, דצמבר 2010, ISBN 978-1607061946)
Accursed: Volume 5 (אוסף בן 160 עמודים המלקט את חוברות מספר 85-89, נובמבר 2011, ISBN 978-1607061946)
Accursed: Volume 6 (אוסף בן 160 עמודים המלקט את חוברות מספר 90-95, מרץ 2012, ISBN 978-1607064954)
הערות שוליים

↑  The Darkness: Accursed Volume 1
↑  The Darkness Vol. 1 #31
↑  The Darkness: Origins Vol. 1
↑  Darkness Vol.1 #40
↑  Darkness Vol.2 #1
↑  The Darkness Vol. 3 #1-2
↑  Witchblade #110
↑  The Darkness: Accursed Volume 2
↑  The Darkness Vol.1 @24
↑  The Darkness: Accursed Volume 1
↑  The Darkness Vol. 3 #92
↑  The Darkness Vol. 3 #88
↑  The Darkness Vol. 2 #1-3
↑  The Darkness\Batman
↑  The Darkness Vol. 3 #91
דויטשלנד (צוללת)

| --- | --- |
"דויטשלנד" בנמל בולטימור, 10 ביולי 1916
"דויטשלנד" בנמל בולטימור, 10 ביולי 1916
 תיאור כללי
 סוג אונייה:  צוללת מסחרית (מרץ 1916 – ינואר 1917) צוללת מלחמתית (פברואר 1917 – אוקטובר 1918)
 צי:   צי הסוחר הגרמני    הצי הקיסרי הגרמני
 חברת ספנות:  Deutsche Ozean-Reederei (DOR)
 סדרה:  U-151 (כצוללת מלחמתית)
 ציוני דרך עיקריים
 מספנה:  Flensburger Schiffbau
 הוזמנה:  27 באוקטובר 1915
 הושקה:  28 במרץ 1916
 תקופת הפעילות:  יוני 1916 – בנובמבר 1918 (כשנתיים)
 אחריתה:  הסגירה עצמה למדינות ההסכמה, נמכרה, וב-1922 נגרטה
 מידות
 הֶדְחֶק:  1,512 טון בציפה; 1,875 טון בצלילה
 אורך:  אורך כללי: 65 מ'; אורך גוף הלחץ: 57 מ'
 רוחב:  רוחב כללי 8.9 מ'; רוחב גוף הלחץ 5.8 מ'; גובה: 9.25 מ'
 שוקע:  5.30 מ'
 נתונים טכניים
 מהירות:  12.4 קשרים על פני המים, 5.2 קשרים בצלילה
 גודל הצוות:  6 קצינים, 50 חוגרים ונגדים
 טווח שיוט:  בשיט על-מימי: 25,000 מייל ימיים (46,000 ק"מ) במהירות 5.5 קשרים (10.2 קמ"ש) בצלילה: 65 מייל ימיים (120 ק"מ) במהירות 3 קשרים (5.6 קמ"ש)
 הנעה:  2 מנועי דיזל בהספק 790 כוחות סוס (590 קילוואט)
 צורת הנעה:  2 מדחפים בקוטר 1.6 מ'
 אמצעי לחימה
 חימוש:  6 צינורות טורפדו בקוטר 50 ס"מ 18 טורפדות 2 תותחי-סיפון בקוטר 15 ס"מ עם 1,688 פגזים
"דויטשלנד" (בגרמנית: Deutschland) הייתה צוללת מסחרית (אנ') גרמנית שפעלה במלחמת העולם הראשונה ונועדה לפרוץ את ההסגר ימי שהטילו מדינות ההסכמה על חופי גרמניה. היא נבנתה במימון פרטי והופעלה על ידי חברת הספנות "נורד דויטשר לויד" (אנ').
ב-19 בפברואר 1917, אחרי שתי הפלגות מסחריות ככלי שיט לא חמוש, גויסה הצוללת לצי המלחמתי הגרמני. שמה הוחלף ל-U-155, והיא חומשה בשישה צינורות טורפדו (אנ') ובשני תותחי-סיפון (אנ'). ביוני 1917 יצאה U-155 לתקיפת אוניות סוחר של האויב, משימה שנמשכה עד אוקטובר 1918, במהלכה הטביעה אוניות סוחר בתפוסה ברוטו כוללת של 120,434 טון וגרמה נזק לאוניות נוספות בתפוסה ברוטו של 9,080 טון.
בניית הצוללת

"דויטשלנד" הייתה אחת משבע צוללות שתוכננו לפרוץ את ההסגר הימי (אנ') שהטילו מדינות ההסכמה על גרמניה, ולהוביל מטעני סחורות בינה ובין ארצות הברית. ההסגר הוטל בעיקר על ידי הצי המלכותי הבריטי ופגע מאוד במאמץ המלחמה הגרמני.
"דויטשלנד" והצוללת-האחות "בְּרֶמֶן" (אנ') נבנו ב-1916 עבור חברת הספנות "דוֹיטְשֶׁה אוֹצֵיאַן-רִידֶרַאי" (Deutsche Ozean-Reederei (DOR)), שהוקמה במיוחד למטרה זו, והייתה חברת-בת של דויטשה בנק וחברת הספנות "נוֹרְד דוֹיטְשֶׁר לוֹיד" (אנ'), כיום Hapag-Lloyd (אנ'). היא נבנתה רחבה במיוחד, כדי לשאת מטען רב ככל האפשר, וללא חימוש כלשהו. קיבולת המטען שלה הייתה 700 טון, כמות קטנה בהשוואה לאוניית משא.
בריטניה וצרפת מחו על השימוש בצוללות ככלי שיט מסחריים, כי בניגוד לאוניות סוחר אי אפשר לעצור אותן בלב ים ולבדוק אם הן נושאות נשק. ארצות הברית, שהייתה מדינה נייטרלית, דחתה זאת בנימוק שיש לראות גם בצוללות, כל עוד הן בלתי חמושות, כלי שיט מסחריים ולכן אין למנוע את תנועתן החופשית.
שתי צוללות בלבד הופעלו על פי התוכנית המסחרית המקורית: "דויטשלנד" ו"ברמן" (שטבעה בהפלגת הבכורה שלה, גם כן לארצות הברית). עם הצטרפות ארצות הברית למלחמה הוסבו צוללות המשא האחרות לסיירות-צוללות למרחקים ארוכים (U-kreuzers) וחומשו בשני תותחי-סיפון של 150 מ"מ. הן נודעו כצוללות מסדרה U-151 (אנ').
ההפלגות המסחריות > המסע הראשון

"דויטשלנד" יצאה להפלגתה הראשונה לארצות הברית ב-23 ביוני 1916 בפיקודו של רב החובל פאול קניג (אנ'), מקודם איש חברת הספנות "נורד דויטשר לויד". בהפלגת הבכורה שלה הובילה מטען של 750 טון, שכלל 125 טונות של צבעים כימיים שהביקוש להם היה גבוה, בעיקר אנתרקינון (אנ') ואליזרין (אנ') בריכוז גבוה, שווי כמה מהם 1,254 דולר לפאונד במונחים של 2005. כמו כן הובילה תרופות, בעיקר ארספנמין (אנ'), אבני חן ודואר דיפלומטי. שווי המטען שהובילה היה 1.5 מיליון דולר סך הכל (40 מיליון דולר במונחי 2023).
"דויטשלנד" התעכבה בהלגולנד שבוע ימים לאחר מועד היציאה כפי שפורסם כדי לחמוק מאוניות הסיור של האויב. היא הפליגה בצלילה למרחק 90 מייל (140 קילומטר) בלבד מתוך 3,800 מייל (6,100 ק"מ) – אורך המסע כולו בכיוון אחד. במקום לשוט דרך התעלה האנגלית, הקיפה את סקוטלנד. כ-600 מייל ימי לערך (1,100 ק"מ) מכפי וירג'יניה (אנ') הבחינו הצופים באונייה חשודה, ועל כן "דויטשלנד" צללה, שינתה קורס וחזרה לים, ואחר כך הגיעה במצב צלילה למרחק כ-100 מייל ימי (190 ק"מ) מהכניסה למפרץ צ'ספיק. ב-9 ביולי, בשעה 1:20 אחר חצות, לא הרחק מכף הנרי (אנ'), נפגשה עם הגוררת "תומאס טימינס" (Thomas Timmins) של Eastern Forwarding Company, שהותקנה במיוחד לגרירת "דויטשלנד" דופן-אל-דופן, והמתינה לה כמה ימים. ב-9 ביולי 1916, בשעה 11:00 בבוקר, הגיעו שני כלי השיט לבולטימור. אחרי הפלגה של כשבועיים נכנסה הצוללת למעגנת ההסגר הרפואי. תושבי בולטימור קיבלו בהתלהבות את בואה של הצוללת החלוצית, וכיבדו את אנשי צוותה בסעודה חגיגית ובפולקפסט. חלוץ הצוללות האמריקאי סיימון לֵייק (אנ') ביקר ב"דויטשלנד" בעת עגינתה בבולטימור, וערך הסכם מסחרי עם נציגי "נורד דיוטשר לויד" לבניית צוללות מסחריות עבור ארצות הברית. המיזם לא יצא לפועל בסופו של דבר, כי בתחילת אפריל 1917 הכריזה ארצות הברית מלחמה על גרמניה.
הצוללת שהתה בבולטימור עד 2 באוגוסט ואז הפליגה אל ברמרהאפן. היא הגיעה ליעדה ב-24 באוגוסט עם מטען של 341 טון ניקל, 93 טון בדיל ו-348 טון גומי גולמי. שווי המטען שהובילה היה 17.5 מיליון דולר, פי כמה מעלות הבנייה של הצוללת. בהפלגה עברה "דויטשלנד" מרחק של 8,450 מייל ימיים (15,650 ק"מ), 190 מייל ימיים מתוכם בצלילה.
סיומה המוצלח של הפלגת הבכורה הונצח במדליה שעוצבה על ידי האומן הגרמני ארנסט צֵלֵה (אנ'). על צדה הקדמי סירת דייגים ומתחתיה הכיתוב: "מוקדש ללורד ססיל – שר ההסגר הימי (Minister of Blockade) של בריטניה הגדולה". על גב המדליה מופיע בונה השוחה מתחת רשת דייגים והכיתוב "אל תשחה מעל, שחה מתחת!"
ההפלגות המסחריות > המסע השני

בנובמבר 1916 יצאה "דויטשלנד" להפלגה נוספת, אל ניו לונדון בקונטיקט, עם מטען ששוויו 10 מיליון דולר (268,930,000 דולר במונחי 2023), שכלל אבני חן, ניירות ערך ומוצרים רפואיים. באותו זמן חצתה הצוללת U-53 (אנ') את האוקיינוס האטלנטי בדרכה אל ניופורט, במדינת רוד איילנד, הטביעה חמש אוניות סוחר של מדינות ההסכמה ממש על גבול המים הטריטוריאליים של ארצות הברית, ואחר כך שבה לגרמניה.
ב-17 בנובמבר, ביציאה מהנמל בדרכה חזרה לגרמניה, התנגשה "דויטשלנד" בגוררת "טי.אֵי. סקוט ג'וניור" שליוותה אותה אל הים הפתוח וחצתה את דרכה בפתאומיות. הגוררת טבעה מיד עם כל חמשת אנשי צוותה. חרטומה של "דויטשלנד" ניזוק, והיא נאלצה לשוב לניו לונדון לתיקונים שעיכבו את יציאתה בשבוע. היא יצאה לבסוף מניו לונדון ב-21 בנובמבר 1916 עם מטען שכלל 6.5 טונות של מטילי כסף.
אחרי ההפלגה כתב קפטן פאול קניג ספר על שתי הפלגותיו ב"דויטשלנד" וכותרתו: „מסעה של "דויטשלנד" – הצוללת המסחרית הראשונה“, שראה אור בברלין ובניו יורק ב-1916. הספר זכה לפרסום רב הן בגרמניה הן בארצות הברית.
השירות בצי המלחמתי

הפלגה מסחרית שלישית, שתוכננה לינואר 1917, בוטלה בשל הידרדרות יחסי גרמניה-ארצות הברית. צוללות גרמניות הטביעו אוניות סוחר אמריקאיות שפניהן לבריטניה, לעיתים ממש על גבול המים הטריטוריאליים של ארצות הברית. "דויטשלנד" גויסה לצי הגרמני הקיסרי ב-19 בפברואר 1917, צורפה לשייטת הצוללות-סיירות ושמה הוחלף ל-U-155. היא חומשה ב-6 צינורות טורפדו בחרטום ושני תותחים ימיים מדגם SK L/40 בקוטר 150 מ"מ שפורקו מאוניית המערכה המיושנת מסוג קְדַם-דּרֶדְנוֹט " צֶרינגֶן" (אנ'). במהלך שירותה בצי המלחמתי ערכה U-155 שלוש הפלגות סיור-התקפי מוצלחות, הטביעה 43 אוניות והסבה נזק לשלוש.
השירות בצי המלחמתי > 1917

בקיץ 1917 ערכה U-155 הפלגת סיור-התקפי שנמשכה 105 ימים בפיקוד קפיטן-לויטננט (אנ') קרל מוֹיזֶל (Meusel). היא יצאה לים מגרמניה בסביבות 24 במאי ושבה אליה ב-4 בספטמבר. בדרכה החוצה אל האוקיינוס האטלנטי, ליד האי אוטסירה (אנ') בנורווגיה, התגלתה וכמעט שהוטבעה על ידי הצוללת U-19 (אנ').
ב-4 ביולי, בשעה 3 אחר חצות, ירתה מתותחיה על העיר פונטה דלגדה באיים האזוריים. חיילי הצבא הפורטוגלי לא השיבו אש מאחר שהיו מצוידים בתותחים מיושנים. באותו זמן נמצאה בנמל בתיקונים מובלת הפחם "אוריון" (אנ') של צי ארצות הברית. מלחיה ירו חזרה והדו-קרב עם הצוללת נמשך כ-12 דקות. U-155 צללה ללא פגע ועזבה את המקום. התקפת הצוללת הגרמנית הראתה עד כמה חשופים האיים האזוריים להתקפה, ומפקדי הצי בבריטניה ובארצות הברית חששו שמא בעתיד יהפכו האיים בסיס לצוללות מסוגה של U-155. בעקבות כך נשלחו כוחות צי של מעצמות ההסכמה, בהובלת ארצות הברית, כדי להקים בסיס ימי בפונטה דלגדה.
במהלך אותו סיור השמידה הצוללת 19 אוניות סוחר, מרביתן על ידי הצפתן במים והטבעתן והשאר על ידי הטבעתן באש תותחים. היא תקפה 19 אוניות סוחר חמושות (אנ') של מעצמות ההסכמה, אבל הצליחה להטביע רק 9 מתוכן. הצוללת שבה לגרמניה אחרי שעברה מרחק של 10,220 מייל ימיים (18,930 ק"מ), מתוכם 620 מייל ימיים (1,150 ק"מ) בצלילה. הפלגתה זו נחשבת לאחת הארוכות ביותר שעשתה צוללת גרמנית במלחמת העולם הראשונה.